चियाभूमिमा उपाधि भिडन्त
नेपाली फुटबलका परिचित प्रतिद्वन्द्वी मनाङ मस्र्याङी र थ्रीस्टार क्लब चौथो अन्तर्राष्ट्रिय आमन्त्रण माईभ्याली गोल्डकप फुटबलको उपाधि भिडन्तमा सोमबार उत्रँदै छन् ।
इलाम — नेपाली फुटबलका परिचित प्रतिद्वन्द्वी मनाङ मस्र्याङी र थ्रीस्टार क्लब चौथो अन्तर्राष्ट्रिय आमन्त्रण माईभ्याली गोल्डकप फुटबलको उपाधि भिडन्तमा सोमबार उत्रँदै छन् ।दुवै टोली नेपालका चर्चित फुटबलरहरूका साथ सिजनको पहिलो उपाधि जित्ने दाउमा रहने छन् । दाबेदार मानिएका विभागीय टोलीलाई सेमिफाइनलमा पन्छाउँदै फाइनल पुगेका दुवैले प्रतिष्ठाको लडाइँका रूपमा फाइनललाई लिएका छन् ।मनाङले त्रिभुवन आर्मीको चुनौती पन्छाउँदै उपाधियात्रा तय गर्‍यो । थ्रीस्टारले फाइनल पुग्नुअघि एपीएफमाथि सफलता पाएको थियो । क्वाटरफाइनलमा मनाङले आयोजक माईभ्याली फुटबल क्लबलाई रोकेको थियो भने थ्रीस्टारले नेपाल पुलिस क्लबको चुनौती पन्छाएको हो । राष्ट्रिय टोलीका खेलाडी र विदेशी खेलाडीसहित मैदान उत्रने दुवै टिमको लक्ष्य चियाबारीको भूमिबाट सिजनको पहिलो उपाधि उचाल्ने हुनेछ ।विराज महर्जनको कप्तानीमा निस्कने मनाङसँग राष्ट्रिय टोलीका ७ सदस्य छन् भने नीराजन खडाको कप्तानी रहेको थीस्टारसँग राष्ट्रिय टोलीका ५ खेलाडी छन् । राष्ट्रिय कप्तानसमेत रहेका विराजसहित सुजल श्रेष्ठ, विशाल राई, विशाल श्रेष्ठ, अन्जन विष्ट, विमल बस्नेत र हेमन गुरुङ राष्ट्रिय टोलीबाट प्रतिनिधित्व गरिरहेका मनाङका खेलाडी हुन् ।बुढासुब्बा गोल्डकपमा घाइते भएका परिपक्व मिडफिल्डर विक्रम लामाको अभाव रहे पनि थ्रीस्टारसँग विमल घर्तीमगर, एलन न्यौपाने, रेजिन धिमाल, सुनील बल र अनन्त तामाङसहितका खेलाडी छन् ।अघिल्लो सिजनको भिडन्तमा मनाङको इतिहास राम्रो छैन । गत सिजन अधिकांश खेल गुमाएको मनाङ माईभ्यालीमा जसरी पनि थ्रीस्टारलाई रोक्ने रणनीतिमा हुनेछ । पहिला गोल निकाले पनि अधिकांस प्रतिस्पर्धामा मनाङ थ्रीस्टारसँग पछि परेको थियो । मनाङले बुटवलका दुईसहित इटहरी, सिमरा र हेटौंडामा थ्रीस्टारलाई उपाधि सुम्पेको हो । ‘अत्यन्तै प्रतिस्पर्धा भएर पनि हाम्रो पक्षमा अघिल्लो सिजन नतिजा आएन । यो अवस्थामा यसपल्ट जसरी पनि जित्ने रणनीतिमा खेल्नेछौं,’ कप्तान विराजले भने । एक महिनाअघि मात्र विदेशी प्रशिक्षक फुजा तोपेलाई भित्र्याएपछि खेलमा सुधार भएको दाबी उनको छ । नेपालमा केही वर्षअघि मछिन्द्र क्लब सम्हालेका तोपेसँग भारतीय आई–लिग २ क्लबको प्रशिक्षक रहेको अनुभव पनि छ ।नेपालका सफल प्रशिक्षकमध्ये दरिएका थ्रीस्टारका मेघराज केसी सोमबारको प्रतिस्पर्धालाई रियल म्याड्रिड र बार्सिलोनासँग तुलना गर्छन् । ‘फुटबलमा इतिहासले उति काम गर्दैन,’ उनले भने, ‘फिप्टी–फिप्टीको म्याच भए पनि हामी उपाधि जित्ने लयमा खेल्छौं ।’माईभ्यालीमा केसीको इतिहास पनि सुनौलो छ । उनले माईभ्यालीको पहिलो संस्करणमा त्रिभुवन आर्मीको टिम सम्हाल्दा च्याम्पियन बनाएका थिए ।विजेताले ट्रफीसहित ५ लाख रुपैयाँ जित्ने । उपविजेताको हातमा ३ लाख हुनेछ । २०७१ सालमा सुरु माईभ्याली गोल्डकप पुरस्कार र धनराशिका हिसाबले पूर्वी पहाडकै प्रतिष्ठित प्रतियोगिता हो । प्रतियोगितामा नेपाल, भारत र बंगलादेशका १२ टोलीको सहभागिता थियो ।